### NN 39/2020 (1.4.2020.), Odluka Agencije za elektroničke medije klasa: UP/I-612-12/20-02/0002, urbroj: 567-06/04-20-04 od 18. ožujka 2020.

AGENCIJA ZA ELEKTRONIČKE MEDIJE

844

Vijeće za elektroničke medije u sastavu Josip Popovac, predsjednik Vijeća, Robert Tomljenović, zamjenik predsjednika Vijeća te Damir Bučević, Vanja Gavran, Katija Kušec, Anita Malenica i Davor Marić kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13), članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a na temelju Obavijesti o namjeri davanja koncesija za obavljanje djelatnosti pružanja medijskih usluga radija br. 02/19 (»Narodne novine« broj 69/19) na 11-20 sjednici održanoj 18. ožujka 2020., donijelo je

ODLUKU

I. Poništava se dio Obavijesti o namjeri davanja koncesija za obavljanje djelatnosti pružanja medijskih usluga radija br. 02/20 od 21. siječnja 2020., klasa: UP/I-612-12/20-02/0002, urbroj: 567-06/04-20-01 objavljena u »Narodnim novinama« broj 10 od 24. siječnja 2020. godine, u dijelu za davanje koncesije za obavljanje djelatnosti pružanja medijskih usluga radija, TABLICA 2., redni broj 1., na području Varaždinske županije (Z-VZ); 91,4 MHz, 93,3 MHz, 103,1 MHz i 107,1 MHz.

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. Zakona o elektroničkim medijima (»Narodne novine« broj 153/09, 84/11, 94/13 i 136/13 – dalje: ZEM), Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13 – dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska regulatorna agencija za mrežne djelatnosti (HAKOM), Vijeće za elektroničke medije je objavilo Obavijest o namjeri davanja koncesija za obavljanje djelatnosti pružanja medijskih usluga radija br. 02/20 od 21. siječnja 2020., klasa: UP/I-612-12/20-02/0002, urbroj: 567-06/04-20-01 objavljenu u »Narodnim novinama« broj 10 od 24. siječnja 2020. godine u TABLICI 2. pod rednim brojem 1. objavljen je dio obavijesti za obavljanje djelatnosti pružanja medijskih usluga radija na području Varaždinske županije (Z-VZ); 91,4 MHz, 93,3 MHz, 103,1 MHz i 107,1 MHz.

Za navedeno područje Varaždinske županije (Z-VZ) pristigle su dvije ponude i to ponuda trgovačkog društva Planex radio d.o.o. iz Cargovca te ponuda trgovačkog društva Varaždinski radio d.o.o. iz Varaždina.

Utvrđeno je kako su ponude trgovačkog društva Planex radio d.o.o. te trgovačkog društva Varaždinski radio d.o.o. cjelovite te time zadovoljavaju kriterije propisane ZEM-om i podzakonskim aktima kako bi se mogla donijeti meritorna odluka.

Utvrđeno je da nema pravnih i stvarnih zapreka za glasovanjem te se pristupilo tajnom glasovanju o ponudama koristeći glasačke listiće na kojima su navedeni ponuditelji abecednim redom.

Vijeće se u postupku razmatranja, usporedbe i ocjene zaprimljenih ponuda vodilo javnim interesom hrvatskih građana iz perspektive medijskog pluralizma.

Na temelju prebrojanih glasova utvrđeno da ni jedna od ponuda nije dobila potrebnu, zakonsku većinu glasova svih glasova članova Vijeća sukladno članku 70. stavku 1. ZEM-a te je odlučeno kao u izreci.

Slijedom navedenog rezultata glasovanja poništena je Obavijest o namjeri davanja koncesije za obavljanje djelatnosti pružanja medijskih usluga radija broj 02/20 za područje Varaždinske županije (Z-VZ).

Vijeće posebno naglašava kako je od provedbe pripremnih radnji za raspisivanje Obavijesti pa do dostave ponuda i donošenja odluke Vijeća došlo do općepoznatih teških poremećaja na tržištu radijskih nakladnika uzrokovanih pandemijom corona virusa. Restriktivne mjera zabrane okupljanja i otkazivanja kulturnih događanja, zatvaranja kazališta, kina i koncertnih dvorana i slično ostavilo je štetne ekonomske učinke na elektroničke medije, zbog čega su i zaprimljene ponude u poslovnom smislu neadekvatne.

UPUTA O PRAVNOM LIJEKU

Protiv ove odluke nije dopuštena žalba, ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/20-02/0002

Urbroj: 567-06/04-20-04

Zagreb, 18. ožujka 2020.

Agencija za elektroničke medije
 Vijeće za elektroničke medije
 Josip Popovac, v. r.